เซ็นเตอร์ออโต้ลั่นโต20%
เซ็นเตอร์ ออโต้ ลีส รุกหนักปีหน้าปล่อยกู้ใหม่ 8,400 ล้านบาท โตเพิ่ม 20%
20 พ.ย. 2558

เซ็นเตอร์ ออโต้ ลีส รุกหนักปีหน้าปล่อยกู้ใหม่ 8,400 ล้านบาท โตเพิ่ม 20%
นายวิสิทธิ์ พึ่งพรสวรรค์ กรรมการผู้จัดการ บริษัท เซ็นเตอร์ ออโต้ ลีส (CAL) ผู้ให้บริการสินเชื่อรถยนต์ ในกลุ่มธนาคาร ซีไอเอ็มบี ไทย เปิดเผยว่า ในปีหน้าบริษัทตั้งเป้าปล่อยสินเชื่อใหม่ให้ได้ไม่ต่ำกว่า 8,400 ล้านบาท หรือเติบโตไม่ต่ำกว่า 20% เมื่อเทียบกับยอดสินเชื่อใหม่ปีนี้ที่คาดว่าจะปล่อยได้ 7,000 ล้านบาท ซึ่งทำได้สูงกว่าเป้าหมายที่ตั้งไว้ จึงส่งผลให้สิ้นปีนี้มียอดสินเชื่อทั้งหมด 1.7 หมื่นล้านบาท
นอกจากนี้ บริษัทคาดว่า จะทำกำไรสุทธิในปีนี้ได้ไม่ต่ำกว่า 200 ล้านบาท หรือเติบโต 300% เมื่อเทียบกับปี 2557 
ทั้งนี้ ยอดสินเชื่อส่วนใหญ่ปีนี้มาจากการปล่อยสินเชื่อรถยนต์เก่า 94% และรถบรรทุก 6% ขณะเดียวกันยังสามารถควบคุมหนี้ที่ไม่ก่อให้เกิดรายได้ (เอ็นพีแอล) ไว้ได้ในระดับที่ดีไม่เกิน 2.8% ของสินเชื่อทั้งหมด 
สำหรับผลการดำเนินงานในช่วงไตรมาส 3 ที่ผ่านมา มียอดอนุมัติสินเชื่อใหม่ 5,700 ล้านบาท เมื่อเทียบกับตลาดถือว่าเป็นตัวเลขที่ค่อนข้างดี ส่วนหนึ่งเป็นผลจากกระบวนการปล่อยสินเชื่อและการบริหารความเสี่ยงที่ดี ขณะที่ผลการดำเนินงานช่วง 9 เดือนแรกของปีนี้ออกมาเป็นที่น่าพอใจ ภาพรวมสามารถทำได้เกินกว่าเป้าหมายที่ตั้งไว้ให้ 30% 
“ปัจจัยหลักๆ ในปีนี้ที่ทำให้เรามีผลประกอบการดี เนื่องมาจากการบริหารจัดการที่ดี พร้อมกับทีมงานที่มีประสบการณ์และเน้นเรื่องคุณภาพลูกค้าและดีลเลอร์ แม้การแข่งขันในตลาดบางพื้นที่สูงมาก แต่เราก็ยังได้ส่วนแบ่งการตลาดมา เพราะเรามีทีมงานสินเชื่อการตลาดที่มีประสบการณ์และความสัมพันธ์ที่ดีกับดีลเลอร์ โดยเรายังมีแผนจะออกผลิตภัณฑ์ใหม่ในปีหน้าอีกด้วย" นายวิสิทธิ์ กล่าว
นายบุญชู วงศ์ภักดี ผู้ช่วยกรรมการผู้จัดการอาวุโสสายงานบัญชีและการเงิน บริษัท ราชธานี ลิสซิ่ง กล่าวว่า ในส่วนของบริษัทช่วงไตรมาส 3 ที่ผ่านมา มีกำไรสุทธิ 214 ล้านบาท เพิ่มขึ้นจากช่วงเดียวกันของปีก่อน 21.6 ล้านบาท หรือ 11.2% โดยมีรายได้รวม 695 ล้านบาท เพิ่มขึ้น 2.2 ล้านบาท หรือ 0.3% ขณะที่ค่าใช้จ่ายทางการเงินมี 251 ล้านบาท ลดลง 18.2 ล้านบาท หรือ 6.7% จากการจัดหาแหล่งเงินกู้ยืมเพื่อรองรับการปล่อยสินเชื่อของบริษัท ส่วนค่าใช้จ่ายหนี้สูญและหนี้สงสัยจะสูญมี 83.3 ล้านบาท ลดลงจากงวดเดียวกันของปีก่อน 3.2 ล้านบาท หรือ 3.7%